### Beslutning

Godkendt.

### Sagsfremstilling

## Resume og sagens baggrund

Kalundborg Kommunes aftale med Danske Bank om daglig bankforretning og kapitalforvaltning udløber den 31. marts 2026. I sagen fremlægges udbudsmaterialet til daglig bankforretning til politisk godkendelse samt beslutning om, at kapitalforvaltning ikke skal indgå i udbuddet, men håndteres særskilt på baggrund af en markedsundersøgelse.

## Indstillinger

Direktøren indstiller:

1. at udbudsmaterialet for daglig bankforretning godkendes.
2. at aftale om kapitalforvaltning tildeles administrativt efter en markedsundersøgelse.

## Behandling

Direktionen, Økonomiudvalget, Kommunalbestyrelsen.

## Sagsfremstilling

Kalundborg Kommune har siden 1. april 2020 haft aftale med Danske Bank om daglig bankforretning og kapitalforvaltning. Aftalen indeholdt en option på forlængelse med to år, som er benyttet. Det betyder, at der skal indgås en ny aftale om daglig bankforretning, der kan træde i kraft den 1. april 2026. Kommunen vil gennemføre en konkurrenceudsættelse for at sikre konkurrence, gennemsigtighed og de mest fordelagtige vilkår.

I bilag er kravsspecifikationen til udbud af daglig bankforretning. Kravsspecifikationen er udarbejdet i samarbejde med den centrale økonomistab, og tager højde for de behov og ønsker der er til den daglige bankforretning i kommunen.

Udbydere af daglig bankforretning angiver, at det er et væsentligt fordyrende element, hvis kapitalforvaltning skal indgå i en samlet pakke med daglig bankforretning. Samtidig er det forventningen, at virksomheder der udelukkende beskæftiger sig med kapitalforvaltning, kan tilbyde en anden kvalitet. Derfor anbefaler administrationen at kapitalforvaltning ikke indgår i et udbud af daglig bankforretning.

Udgiften til kapitalforvaltning er ikke omfattet af udbudspligten, og dermed kan en aftale om kapitalforvaltning ske efter indhentning af 2-3 relevante tilbud, før den nuværende aftale med Danske Bank udløber. Hvis der skulle opstå en periode frem til indgåelse af en aftale om kapitalforvaltning, kan kommunen købe ydelsen hos Danske Bank som varetager opgaven på nuværende tidspunkt. Valget af kapitalforvalter vil blive fremlagt til politisk beslutning senere.

Sagen er lukket, da den indeholder fortrolige oplysninger om udbudsmaterialet. Sagen kan åbnes efter offentliggørelsen af udbudsmaterialet.

## Økonomiske konsekvenser

Ingen bevillingsmæssige konsekvenser.

### Sagens forløb

27/10/2025 Direktionen
Anbefales.
19/11/2025 Økonomiudvalget
Anbefales.

Afbud: Noah Dahl